Eksplosjon i kraftverk: Folk i området hørte smellet
Brannvesenet melder søndag at det er kommet melding om eksplosjon med påfølgende røykutvikling i kraftverket på Sjølseng på Sunndalsøra Foto: Tommy Fossum
Publisert: 10. mai 2020, kl. 12:17
Sist oppdatert: 10. mai 2020, kl. 14:01
Røykutvikling i bygg til Statnett i Sunndal.
Brannvesenet melder søndag at det er kommet melding om eksplosjon med påfølgende røykutvikling i kraftverket på Sjølseng på Sunndalsøra. Alle nødetater dro til stedet.
– Vi vet ikke mer enn det 110-sentralen har twitret, men vi er på vei dit nå, sier Tove Anita Asp ved politiets operasjonssentral til Tidens Krav i kvart over tolv-tiden søndag.
Vaktsjef Anja Lereng ved 110-sentralen sier til Tidens Krav at det har vært en eksplosjon som førte til røykutvikling, men at det ikke var åpne flammer.
– Folk i området hørte smellet. Alarmen ble utløst, og ansatte ved kraftverket sjekket stedet. Da var det så mye røyk at de ikke klarte å gå inn. Brannmannskap kom til stedet og fikk sjekket. Det var en del røyk, men ingen flammer. Lokalene er luftet, og brannmannskapene er dermed ferdig på stedet, sier Lereng ved 12.30-tiden.